**„Veiksmo savaitė BE PATYČIŲ“ Rudaminos F. Ruščico gimnazijoje**

Negalima tiksliai nustatyti akimirkos, kada atsiranda draugystė.

Kaip indą pripildant lašas po lašo, pagaliau vienas lašas priverčia

tekėti per viršų, taip ir mielaširdysčių sraute viena jų

galiausiai perpildo širdį.

(Škotų teisininkas ir rašytojas James Boswell)

Trečioji kovo savaitė visoje Lietuvoje – „Veiksmo savaitė BE PATYČIŲ“, į kurią įsitraukė ir Rudaminos Ferdinando Ruščico gimnazijos bendruomenė. Šių metų „Savaitės be patyčių“ šūkis - „Kurią pusę pasirinksi tu?“. ,,Veiksmo savaitės BE PATYČIŲ- 2018“ tikslas – keisti visuomenės nuostatas iš palankių patyčioms į nepalankias. Ši akcija mums dar kartą priminė, kad  visuomenėje patyčių reiškinys yra vis dar aktuali ir opi problema, kurią turime spręsti visi kartu bendromis jėgomis.

Dar kartą gimnazijos bendruomenė susitelkė prieš bet kokį smurto reiškinį. Gimnazijos koridoriai buvo dekoruoti stilizuotomis pėdutėmis „Draugystės pėdutės“, kurias pagamino mokiniai kartu su dailės mokytoja R. Utovka.

Akcija „Nusišypsok ir apsikabink“ pradžiugino visą bendruomenę. Visą dieną vaikai šoko, linksminosi su klounais iš I-II Ga klasės. Labai gera pajusti draugo apkabinimą, nusišypsoti ir pajusti šypseną, skirtą tau. Supratome, kokie draugiški mūsų vaikai ir mokytojai. Kartais mums trūksta šilumos ir draugiško apsikabinimo. Kartais mes visi pasijuntame maži ir bejėgiai prieš pagundų, vienatvės ar pykčio srautą... Kartais atrodo, kad nieko negalime pakeisti... Bet pabandyti visada verta! Mes nė vienas nenorime likti vienišas, tad reikia pastebėti liūdintį, paliktą, nuskriaustą, išgirsti pagalbos prašantįjį ir jam padėti. Vaikai dažnai jaučiasi vieniši, nereikalingi, silpni, bet tiktai ne mūsų gimnazijoje, nes čia gyvena meilė ir draugystė, gerbiamas kiekvienas bendruomenės narys, visi supranta vienas kitą, bendrauja, padeda spręsti problemas, nėra smurto ir pykčio, visi skirtingi, tačiau lygūs. Nuo šiltų apsikabinimų visų širdelės tapo pilnos šilumos ir meilės.

Klasių valandėlių metu klasių vadovai kalbėjo apie tai, kur kreiptis pagalbos, jei susidūrėme su patyčiomis, jei patyrėme smurtą, kaip draugauti ir rasti gerų draugų. Užsiėmimus 6 klasių mokiniams „Jei susidūrei su patyčiomis...“, 5 klasių mokiniams „Draugystės arbata“ ir „Draugystės pamokas“ 3-4 kl. mokiniams vedė socialinės pedagogės S. Juodelienė, K. Krepštul, psichologė E. Vaitkevičienė, sveikatos priežiūros specialistė N. Dovkša.

Sporto varžybas „Draugystė veža“ 1-4 klasių mokiniams organizavo kūno kultūros mokytoja V. Vaidak.

Tradicinis apskritasis stalas „Mano svajonių gimnazija – gimnazija be smurto“ sujungė gimnazijos administraciją, Mokinių tarybos narius, Rudaminos seniūnijos atstovus, dalyvauti pokalbyje atvyko Rudaminos Kultūros centro direktorė.

Veiksmo savaitės renginiai tęsis ir po atostogų: saugi ir draugiška bendruomenė yra kuriama nuolat. Mokiniai, grįžę po atostogų, bus vaišinami draugystės arbata, rašys linkėjimus draugams, mokytojams ir mokyklai. Parašytus linkėjimus kabinsime ant „Draugystės medžio“.

„Veiksmo savaitės be patyčių“ renginiai tęsiami iki mokslo metų pabaigos.

Socialinė pedagogė S. Juodelienė